XXX.  Privilegium quo monasterium Silviniacense tanquam Cluniacensis coenobii membrum sub apostolicae sedis protectione suscipit, eo modo quo Urbanus papa secundus.   (Anno 1100, Nov. 14.) [  Bullarium Cluniacense,  pag. 31.]
Author: Paschalis II

PASCHALIS episcopus, servus servorum Dei, filiis in Domino charissimis Silviniacensis coenobii monachis, salutem et apostolicam benedictionem.

Ad hoc nos disponente Domino in apostolicae sedis servitium promotos agnoscimus, ut ejus filiis auxilium implorantibus efficaciter subvenire, et ei obedientes tueri ac protegere prout Dominus dederit, debeamus. Idcirco vos et locum vestrum tanquam Cluniacensis coenobii membrum sub apostolicae sedis protectione perpetuo confovendum, juxta domni praedecessoris nostri Urbani secundi statuta suscipimus; sancientes ne ullo unquam tempore idem coenobii vestri locus interdictionis alicujus jacturam sentiat, nec ulli viventium facultas sit infra monasterii seu villae adjacentis terminos olim praefinitos assultum facere, aut quemlibet hominem capere vel depraedari. Illam etiam pactionem, quam in ejusdem praedecessoris nostri manu Archimbaldus miles, sicut in ejus privilegio continetur, pepigit, ratam perpetuo haberi censemus: ut videlicet universa, quae pater, avi ejus loco vestro contulerant, tam in rebus quam in immunitatibus et consuetudinibus, omni tempore illibata conservarentur. Ad haec adjicientes decernimus ejusdem loci sepulturam liberam omnino persistere, ut eorum qui illic sepeliri deliberaverint, praeter excommunicatos, extremae nullus obviet voluntati. Praeterea per praesentis decreti paginam apostolica auctoritate statuimus ut quaecunque hodie vestrum coenobium possidet, sive in crastinum vel concessione pontificum, vel liberalitate principum, vel oblatione fidelium poterit adipisci, firma vobis, vestrisque successoribus et illibata permaneant: in quibus haec propriis duximus nominibus exprimenda: monasterium de Campovold; capellam de Curtiliis, capellam de Lonver, capellam de Villar, ecclesiam de Cantaneto, ecclesiam de Cyriliaco. Has itaque, caeterasque ecclesias, quas apostolicae sedis privilegio possidetis, taliter concedimus ut, salvo jure episcoporum, quod in paratis et synodis ibidem hactenus retinuisse noscuntur, quidquid deinceps in eis intus forisque, tam ex oblationibus quam ex sepulturis, vel etiam ex decimationibus tam majoribus quam minoribus acquirere potueritis, ex integro possideatis; nullaque unquam persona vel ecclesiastica, vel saecularis de omnibus ad eas pertinentibus se super vos intromittere audeat. Liceat quoque vobis in ecclesiis vestris presbyteros eligere, ita tamen ut ab episcopis vel episcoporum vicariis animarum curam absque venalitate suscipiant; quam si dare illi, quod absit! ex pravitate noluerint, tunc presbyteri, ex apostolicae sedis benignitate, cantandi illic licentiam consequantur. Neque cuilibet facultas sit pro vobis vivorum sive defunctorum eleemosynis ad salutem datis vos inquietare, sed tam virorum quam mulierum, tam clericorum, quam laicorum oblationes, quae ad vos afferuntur, in usum servorum Dei pauperumque profuturas recipere liceat. Decernimus ergo ut nulli omnino hominum liceat idem coenobium temere perturbare, vel ejus possessiones auferre, vel ablatas retinere, minuere, vel temerariis vexationibus fatigare; sed omnia integra conserventur eorum pro quorum sustentatione ac gubernatione concessa sunt, usibus omnimodis profutura, salva in omnibus abbatum Cluniacensium obedientia. Si qua sane in crastinum ecclesiastica saecularisve persona hujus privilegii nostri paginam sciens contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem supra fato loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Paschalis sanctae Ecclesiae catholicae episcopus. Ego Odilo Praenestinus episcopus. Ego Joannes Tusculanus episcopus. Ego Teuzo cardinalis sanctorum Joannis et Pauli. Ego Albericus Dei gratia cardinalis tituli S. Petri ad Vincula. Ego Paganus diaconus sanctae Romanae Ecclesiae de diaconia S. Mariae novae. Datum Anagniae per manum Joannis sanctae Romanae Ecclesiae diaconi cardinalis, XVIII Kalendas Decembris, indictione VIII, Incarnationis Dominicae anno 1100; pontificatus autem domni Paschalis secundi papae II.